निर्वाचन आयोग
हिमाचल प्रदेश और गुजरात की विधान सभाओं के लिए आम चुनाव और पांच राज्यों में 6 विधानसभा निर्वाचन क्षेत्रों और उत्तर प्रदेश के एक संसदीय निर्वाचन क्षेत्र के लिए उपचुनाव की मतगणना
चुनाव आयोग - 7 दिसंबर 2022चुनाव आयोग ने सीईसी श्री राजीव कुमार, चुनाव आयुक्त श्री अनूप चंद्र पांडे और श्री अरुण गोयल के नेतृत्व में आज हिमाचल प्रदेश, गुजरात की विधानसभाओं में आम चुनाव और 6 विधानसभा क्षेत्रों व एक संसदीय क्षेत्र में उपचुनावों के सिलसिले में 116 मतगणना केंद्रों पर मतगणना की तैयारियों की समीक्षा की।
आयोग ने समय-समय पर मतगणना से संबंधित विस्तृत निर्देश और एसओपी जारी किए हैं, जो उपर्युक्त निर्वाचन क्षेत्रों के संबंध में मतगणना के दौरान भी लागू होंगे।
- 250 विधानसभा क्षेत्रों में हिमाचल प्रदेश और गुजरात की विधान सभाओं के आम चुनावों और ओडिशा, राजस्थान, बिहार, छत्तीसगढ़ में प्रत्येक में एक-एक व उत्तर प्रदेश में दो विधानसभा निर्वाचन क्षेत्रों और उत्तर प्रदेश के एक संसदीय क्षेत्र में उपचुनाव के सिलसिले में वोटों की गिनती दिनांक 08.12.2022  को प्रातः 8 बजे से होनी है।
- हिमाचल प्रदेश, गुजरात और उपर्युक्त विधानसभा क्षेत्रों में जहां उपचुनाव हुए थे, प्रति विधानसभा निर्वाचन क्षेत्र में एक मतगणना पर्यवेक्षक की प्रतिनियुक्ति की गई है। सुचारू मतगणना प्रक्रिया सुनिश्चित करने के लिए हिमाचल प्रदेश और गुजरात में दो-दो विशेष पर्यवेक्षक मौजूद रहेंगे।
- सभी मतगणना केंद्रों पर पुख्ता इंतजाम किए गए हैं। सभी स्ट्रांग रूम, जहां मतदान पश्चात ईवीएम रखी गई हैं, उनकी तीन स्तरीय सुरक्षा की जा रही है जिसके आंतरिक घेरे में केंद्रीय सशस्त्र बल तैनात हैं। सभी स्ट्रांग रूम की 24X7 सीसीटीवी कवरेज उपलब्ध है।
- चुनाव के दौरान ईवीएम की तैनाती से जुड़े प्रत्येक चरण में राजनीतिक दल/उम्मीदवार शामिल होते हैं।
- प्रत्येक चरण में, प्रत्येक ईवीएम  की क्रम संख्या राजनीतिक दलों/उम्मीदवारों के साथ साझा की जाती है।
- मतदान वाले राज्यों में, जिला प्रशासन ने मतगणना हॉल के आसपास सीआरपीसी की धारा 144 लगा दी है ताकि ये सुनिश्चित किया जा सके कि शांति भंग न हो।
- मतगणना के दिन सुबह 8 बजे से पहले प्राप्त डाक मतपत्रों की गिनती की जाती है।
- एसओपी के अनुसार मतगणना से संबंधित महत्वपूर्ण बिंदु इस प्रकार हैं:
- डाक मतपत्रों के लिए मतगणना सुबह 08:00 बजे से की जाएगी और इसके पूरा होने तक जारी रहेगी। ईटीपीबीएस और डाक मतपत्रों की गिनती के सभी मौजूदा निर्देशों का अनुपालन किया जाएगा।
- डाक मतपत्रों की गिनती शुरू होने के 30 मिनट के अंतराल के बाद ईवीएम के मतों की गिनती सुबह 08:30 बजे शुरू होगी। ईसीआई के 18 मई 2019 के निर्देशों के अनुसार पोस्टल बैलेट की गिनती के चरण के बावजूद ईवीएम की गिनती जारी रहेगी।
- मतगणना के प्रत्येक दौर के बाद निर्धारित प्रारूप में परिणामों को सारणीबद्ध किया जाता है। इस पर आरओ और ऑब्जर्वर द्वारा हस्ताक्षर होता है, और इसकी एक प्रति उम्मीदवारों के साथ साझा की जाएगी। चरणों के हिसाब से परिणाम घोषित होने के बाद अगले राउंड की गिनती विद्यमान निर्देशों के अनुसार की जाएगी।
- उम्मीदवारों के एजेंटों के हस्ताक्षर मिलने के बाद पोस्टल बैलेट परिणाम भी निर्धारित प्रारूप में साझा किए जाएंगे।
- 2019 के बाद से, प्रत्येक विधानसभा निर्वाचन क्षेत्र/सेगमेंट में रैंडम तौर पर चुने गए पांच मतदान केंद्रों से वीवीपैट पर्चियों का ईवीएम गणना के साथ मिलान किया जाता है।
- एनकोर में राउंड वाइज परिणामों की प्रविष्टि आरओ करेगा, जो उसके बाद ईसीआई की चुनाव परिणाम वेबसाइट  पर प्रदर्शित होते हैं।
- अगर मतगणना के समय जीत का अंतर अमान्य कहकर खारिज किए गए डाक मतपत्रों की संख्या से कम है, तो ईसीआई के दिनांक 18 मई 2019 के निर्देशों के अनुसार, परिणाम घोषित करने से पहले आरओ द्वारा सभी अस्वीकृत डाक मतपत्रों को अनिवार्य रूप से पुन: सत्यापित किया जाएगा। जब भी इस तरह का पुन: सत्यापन किया जाता है तो ईसीआई के 21 जनवरी 2009 के निर्देशों के अनुसार पूरी कार्यवाही की वीडियोग्राफी की जानी चाहिए।
- प्रत्येक मतगणना स्थल पर राउंड के हिसाब से रुझानों की जानकारी देने के लिए मीडिया केंद्र स्थापित किए गए हैं। मीडिया पास भी जारी किए गए हैं। मतगणना केंद्रों में प्रवेश के लिए 6000 से ज्यादा अधिकार पत्र मीडिया को जारी किए जा चुके हैं।
- मतगणना हॉल के अंदर केवल अधिकृत व्यक्तियों को ही प्रवेश की अनुमति दी जाएगी।
- रुझान और नतीजे दिनांक 08.12.2022 को प्रातः 8.00 बजे के बाद सूचना के प्रसार हेतु समस्त मतगणना केन्द्रों के अतिरिक्त निम्न माध्यमों पर उपलब्ध होंगे:
- ये नतीजे चुनाव आयोग की वेबसाइट  पर प्रदर्शित किए जाते हैं और प्रत्येक निर्वाचन क्षेत्र के वर्तमान दौर के रुझानों और परिणामों को प्रदर्शित करने के लिए समय-समय पर अपडेट किए जाते हैं।
- ये रुझान और परिणाम 'गूगल प्ले स्टोर' और 'एपल ऐप स्टोर' पर "वोटर हेल्पलाइन ऐप" मोबाइल ऐप के माध्यम से भी उपलब्ध हैं। इस वेबसाइट/मोबाइल ऐप पर संबंधित मतगणना केंद्रों से रिटर्निंग अधिकारियों द्वारा भरी गई सूचना को सिस्टम में दिखाया जाएगा। चुनाव आयोग रिटर्निंग अधिकारियों द्वारा उनके संबंधित मतगणना केंद्रों से सिस्टम में दाखिल की गई सूचनाओं को प्रदर्शित करेगा।
- मतगणना प्रक्रिया को सुचारू और शांतिपूर्ण तरीके से संपन्न करने के लिए चुनाव आयोग राजनीतिक दलों और उम्मीदवारों सहित सभी संबंधित पक्षों से पूर्ण सहयोग की अपेक्षा करता है।